‘Wonderwerk’ niemand sterf toe 2 treine bots | Netwerk24
Deur Cheréne Pienaar 10 Augustus 2018 21:35
Twee goederetreine het naby Middelburg in die Oos-Kaap reg van voor gebots. Foto: VERSKAF
’n Tromp-op botsing tussen twee treine buite Middelburg in die Oos-Kaap Vrydagmiddag laat het wonderbaarlik tot geen sterftes óf beserings gelei nie.
Albei is goederetreine wat van teenoorgestelde rigtings gekom het, sê Unathi Binqose, ’n woordvoerder van die Oos-Kaap se departement van vervoer, veiligheid en skakeling.
“Die impak was baie erg. Ek dink dit is ’n wonderwerk dat niemand, selfs nie eens die drywers, enige beserings opgedoen het nie.”
Volgens hom het twee treine van verskillende stasies vertrek. Die een het voertuie vervoer. Die botsing het omstreeks 16:30 by ’n spooroorgang plaasgevind.
Verbygangers het foto’s van die ongeluk geneem en dit op Facebook geplaas.
Albei treine staan steeds op die afgesperde treinspoor omdat albei wrakke is.
Dit is nog nie bekend waarom albei treine op dieselfde spoor was nie en die polisie op Middelburg het ’n saak van nalatige bestuur geopen.
Die treinongeluk net buite Middelburg, Oos-Kaap.Foto: VERSKAF
’n Stuk van een van die treinwanes wat Vrydagmiddag laat in ’n tromp-op botsing buite Middelburg in die Oos-Kaap betrokke was. Foto: VERSKAF
’n Saak van nalatige bestuur word ondersoek nadat twee goederetreine buite Middelburg in die Karoo in ’n tromp-op botsing betrokke was. Foto: VERSKAF